**Volkswagen vinder verdensmesterskabet i rally**

**Volkswagen indtog 1., 2. og 3. pladsen i det australske rally og sikrede sig for andet år i træk verdensmesterskabet i rally (WRC).**

Volkswagen Motorsport tog i 2013 hul på en ny epoke, da de stillede op i WRC-rallyserien med et komplet fabriksteam, der kørte med tre styk Polo R WRC rallybiler. De var godt forberedte og kørte allerede i debutsæsonen verdensmesterskabet hjem til Wolfsburg. I 2014 skulle titlen så forsvares, hvilket blev gjort på fornemste vis, da Sebastian Ogier/Julien Ingrassia og Jari-Matti Latvala/Miikka Anttila med en dobbeltsejr og den niende sejr i år sikrede verdensmesterskabet allerede efter blot 10 ud af sæsonens 13 løb. Med tre løb tilbage i 2014-sæsonen kan Volkswagen ikke længere fortrænges fra førstepladsen i hverken kørernes eller mærkernes pointstilling. Mens verdensmesterskabet for mærker blev fejret med champagne i Australien, er mesterskabet for kører og co-pilots stadigvæk åbent. En ting er dog helt sikkert - den næste verdensmester bliver en Volkswagen-kører. Spørgsmålet er blot, om det bliver Sebastian Ogier eller Jari-Matti Latvala. Ogier fører og har de bedste chancer for at genvinde titlen, og den tredje Volkswagen kører, Andreas Mikkelsen, ligger på nuværende tidspunkt på tredjepladsen i kørernes mesterskab. Alt tegner på, at Volkswagen Motorsport afslutter 2014 sæsonen med et drømmeresultat.

Volkswagen Motorsport har indtil videre vundet 9 ud af de 10 kørte løb i sæsonen henholdsvis i Monte Carlo, Sverige, Mexico, Portugal, Argentina, Italien, Polen, Finland og Australien. Siden Polo R WRC startede i WRC-serien i januar 2013, er det blevet til 19 sejre i de foreløbig 36 løb, og de har været hurtigst i 297 ud af 428 hastighedsprøver og med 12 sejre i træk har de rekorden for den længste sejrsstime i WRC-seriens historie. De 12 sejre blev kørt hjem fra det australske rally i 2013 (12-15/9) til det finske rally i 2014 (31/7-3/8). Den 315 hk stærke og firehjulstrukne Polo R WRC har i de 36 løb kørt 21.615,97 kilometer hastighedsprøver, hvilket svarer til næsten halvvejs rundt om jordkloden – og det for fuld gas naturligvis.

Det er 25 år siden, at et bilmærke efter blot 10 løb eller ¾ af sæsonen sidst kørte mesterskabet hjem så tidligt på sæsonen. De resterende løb i WRC-kalenderen er henholdsvis det franske rally (3/10-5/10), det spanske rally (23/10-26/10) og det britiske rally (13/11-16/11).